CELEX: 32013R1384
Language: el
Date: 2013-12-17 00:00:00
Title: Κανονισμός (ΕΕ) αριθ. 1384/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013 , σχετικά με την τροποποίηση του κανονισμού (ΕΚ) αριθ. 55/2008 του Συμβουλίου για τη χορήγηση αυτόνομων εμπορικών προτιμήσεων στη Δημοκρατία της Μολδαβίας

28.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 354/85
            
         ΚΑΝΟΝΙΣΜΌΣ (ΕΕ) αριθ. 1384/2013 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 17ης Δεκεμβρίου 2013
   σχετικά με την τροποποίηση του κανονισμού (ΕΚ) αριθ. 55/2008 του Συμβουλίου για τη χορήγηση αυτόνομων εμπορικών προτιμήσεων στη Δημοκρατία της Μολδαβίας
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΚ) αριθ. 55/2008 (2) θεσπίστηκε ειδικό καθεστώς αυτόνομων εμπορικών προτιμήσεων για τη Δημοκρατία της Μολδαβίας (εφεξής «Μολδαβία»). Σύμφωνα με το καθεστώς αυτό όλα τα προϊόντα καταγωγής Μολδαβίας έχουν ελεύθερη πρόσβαση στην ενωσιακή αγορά, με εξαίρεση ορισμένα γεωργικά προϊόντα που παρατίθενται στο παράρτημα I του εν λόγω κανονισμού και για τα οποία προβλέπονται περιορισμένες παραχωρήσεις υπό τη μορφή απαλλαγής από τελωνειακούς δασμούς εντός του ορίου των δασμολογικών ποσοστώσεων ή μείωσης των τελωνειακών δασμών.
            
         
               (2)
            
            
               Στο πλαίσιο της Ευρωπαϊκής Πολιτικής Γειτονίας (ΕΠΓ), του σχεδίου δράσης ΕΠΓ ΕΕ-Μολδαβία και της Ανατολικής Εταιρικής Σχέσης, η Μολδαβία ενέκρινε φιλόδοξο θεματολόγιο για πολιτική σύνδεση και περαιτέρω οικονομική ενσωμάτωση με την Ένωση. Η Μολδαβία έχει επίσης ήδη επιτύχει μεγάλη πρόοδο στην προσέγγιση των κανονιστικών ρυθμίσεων για τη σύγκλιση με τη νομοθεσία και τα πρότυπα της Ένωσης.
            
         
               (3)
            
            
               Οι διαπραγματεύσεις σχετικά με νέα συμφωνία σύνδεσης, μεταξύ άλλων με τη δημιουργία εκτενούς και ολοκληρωμένης ζώνης ελεύθερων συναλλαγών μεταξύ της Ένωσης και της Μολδαβίας, άρχισαν τον Ιανουάριο του 2010 και ολοκληρώθηκαν τον Ιούλιο του 2013. Η συμφωνία αυτή προβλέπει την πλήρη ελευθέρωση των διμερών συναλλαγών στον οίνο.
            
         
               (4)
            
            
               Προκειμένου να στηριχθούν οι προσπάθειες της Μολδαβίας σύμφωνα με την Ευρωπαϊκή Πολιτική Γειτονίας και την Ανατολική Εταιρική Σχέση και να εξασφαλιστεί ελκυστική και αξιόπιστη αγορά για τις εξαγωγές των οίνων της, οι εισαγωγές οίνου από τη Μολδαβία στην Ένωση θα πρέπει να ελευθερωθούν χωρίς καθυστέρηση.
            
         
               (5)
            
            
               Προκειμένου να εξασφαλιστεί η συνέχεια των εμπορικών ροών από τη Μολδαβία και η ασφάλεια δικαίου για τους οικονομικούς παράγοντες, είναι αναγκαίο να προβλέπεται ότι οι αυτόνομες εμπορικές προτιμήσεις θα εφαρμοστούν χωρίς διακοπή μέχρι την ημερομηνία που ορίζεται για την εκπνοή τους στον κανονισμό (ΕΚ) αριθ. 55/2008.
            
         
               (6)
            
            
               Ο κανονισμός (ΕΚ) αριθ. 55/2008 θα πρέπει, συνεπώς, να τροποποιηθεί αναλόγως,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   O κανονισμός (ΕΚ) αριθ. 55/2008 τροποποιείται ως ακολούθως:
   
               1)
            
            
               η τρίτη, η τέταρτη και η πέμπτη παράγραφος του άρθρου 16 διαγράφονται·
            
         
               2)
            
            
               στον πίνακα του παραρτήματος Ι σημείο 1, η τελευταία γραμμή που αφορά τον αύξοντα αριθ. 09.0514 «οίνος από νωπά σταφύλια, εκτός από τον αφρώδη οίνο» διαγράφεται.
            
         Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από 1ης Ιανουαρίου 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2013.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS
      
   
   
      (1)  Θέση του Ευρωπαϊκού Κοινοβουλίου της 10ης Δεκεμβρίου 2013 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 16ης Δεκεμβρίου 2013.
   
      (2)  Κανονισμός (ΕΚ) αριθ. 55/2008 του Συμβουλίου, της 21ης Ιανουαρίου 2008, για τη χορήγηση αυτόνομων εμπορικών προτιμήσεων στη Μολδαβία και την τροποποίηση του κανονισμού (ΕΚ) αριθ. 980/2005 και της απόφασης 2005/924/ΕΚ της Επιτροπής (ΕΕ L 20 της 24.1.2008, σ. 1).